Diari Oficial de la Generalitat Valenciana


Sumari del DOGV 9884, del 03-07-2024 (2024/6465)

RESOLUCIÓ de 18 de juny de 2024, del vicerector d'Ordenació Acadèmica i Professorat de la Universitat Jaume I de Castelló, per la qual es convoca un concurs per a la provisió de places de professorat associat assistencial a temps parcial (PAA ORD 1/2024).
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9884

Data del DOGV
:   03-07-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/6465


Data del document
:   18-06-2024

Organisme emissor
:   Universitat Jaume I

Tipus de document
:   Resolució

RESOLUCIÓ de 18 de juny de 2024, del vicerector d'Ordenació Acadèmica i Professorat de la Universitat Jaume I de Castelló, per la qual es convoca un concurs per a la provisió de places de professorat associat assistencial a temps parcial (PAA ORD 1/2024). [2024/6465]  
Vist el Reial decret 1558/1986, de 28 de juny, pel qual s'estableixen les bases generals del règim de concerts entre les universitats i les institucions sanitàries; el conveni entre la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I de Castelló, per a la utilització de les institucions sanitàries en la investigació i la docència,  
  
Atès el que disposa el Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari,  
  
Vist el que s'estableix en l'article 77.1 de la Llei orgànica 2/2023, de 22 de març, del sistema universitari (LOSU), en l'exercici de les competències que li atribueix l'article 50 d'aquesta llei i les atribucions que s'estableixen en l'article 108 del Decret 95/2021, de 9 de juliol, d'aprovació dels Estatuts de la Universitat Jaume I de Castelló i la competència atribuïda en l'article 71 dels Estatuts, resolc:   
  
Primer  
Convocar un procés per a la selecció i contractació de professorat associat assistencial a temps parcial (PAA ORD 1/2024), que consta en l'annex II.  
  
Segon  
Aprovar les bases que regeixen la present convocatòria i que figuren en l'annex I.  
  
Tercer  
Publicar les bases de la convocatòria en el tauler d'anuncis oficial de la Universitat Jaume I (TAO-UJI) i en el Diari Oficial de la Generalitat Valenciana (DOGV).  
La publicació en el DOGV és la que es prendrà com a referència a l'efecte del còmput de terminis per a la presentació de sol·licituds de participació. La resta d'actes administratius derivats d'aquesta convocatòria es publicaran únicament en el TAO-UJI.  
Quart. Contra aquesta resolució, que posa fi a la via administrativa, i de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, pot interposar-se, amb caràcter potestatiu, recurs de reposició davant el mateix òrgan que l'haja dictada, en el termini d'un mes comptador des de l'endemà de la publicació o bé, directament, i de conformitat amb el que es disposa en l'article 69.2 de la Llei 36/2011, de 10 d'octubre, reguladora de la jurisdicció social, una demanda laboral davant els jutjats socials de la ciutat de Castelló, dins del termini de dos mesos comptadors des que s'haja d'entendre esgotada la via administrativa. Tot això sense perjudici de qualsevol altre recurs que es considere procedent.  
  
Castelló de la Plana, 18 de juny de 2024.- El vicerector d'Ordenació Acadèmica i Professorat (p. d. DOGV 9349; 27.05.2022): Joaquín Beltrán Arandes.  
  
  
ANNEX I  
Bases de la convocatòria  
  
Primera. Normes generals  
Aquest concurs es regeix pel que disposa la Llei orgànica 2/2023, de 22 de març, del sistema universitari (LOSU); el Reial decret 1558/1986, de 28 de juny, pel qual s'estableixen les bases generals del règim de concerts entre les universitats i les institucions sanitàries; el Conveni entre la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I de Castelló, per a la utilització de les institucions sanitàries en la investigació i la docència; el Decret 95/2021, de 9 de juliol, del Govern Valencià, d'aprovació dels Estatuts de la Universitat Jaume I de Castelló; el Reglament dels concursos de selecció de professorat ajudant doctor, associat i substitut de la Universitat Jaume I de Castelló; la Instrucció 1/2024 del Vicerector d'Ordenació Acadèmica i Professorat per regular la constitució de les comissions de selecció de les places de personal docent i investigador de la Universitat Jaume I; el que es disposa en aquestes bases i altres normes de caràcter general que en resulten d'aplicació.  
  
  
Segona. Requisits de les persones aspirants  
2.1. Requisits de caràcter general  
Les persones sol·licitants han de reunir els requisits generals següents:  
a) Haver complit setze anys i no superar l'edat màxima de jubilació forçosa.  
b) Les persones estrangeres no comunitàries i les que no puguen ser incloses en l'àmbit d'aplicació dels tractats internacionals realitzats per la Unió Europea i ratificats per Espanya han de disposar del permís de residència i de treball abans de la formalització dels corresponents contractes.  
c) No patir malaltia ni defecte físic o psíquic que impedisca el compliment de les funcions corresponents a les places convocades.  
  
d) No haver sigut separat o separada, mitjançant expedient disciplinari, del servei de qualsevol de les administracions públiques, ni trobar-se inhabilitat o inhabilitada per a l'acompliment de les funcions públiques per sentència judicial ferma. En el cas de les persones aspirants que no tinguen la nacionalitat espanyola, el compliment d'aquest requisit comportarà no estar sotmeses a sanció disciplinària o condemna penal que impedisca en el seu estat l'accés a la funció pública.  
e) Haver abonat les taxes establides en aquesta convocatòria o acreditar l'exempció o bonificació del pagament dins del període de presentació de sol·licituds.  
f) Si s'han prestat serveis a l'UJI com a professorat, s'ha d'adjuntar un certificat de l'avaluació docent expedit per la OPAQ:  
- Si s'han prestat serveis com a personal docent universitari en més de tres cursos anteriors al curs corresponent a la data de la convocatòria, la persona sol·licitant no ha de tenir un resultat d'insuficient en l'avaluació de l'activitat docent en tres o més cursos.  
- Si s'han prestat serveis com a personal docent universitari en tres cursos anteriors al curs corresponent a la data de la convocatòria, la persona sol·licitant no ha de tenir un resultat d'insuficient en l'avaluació de l'activitat docent en dos o més cursos.  
- Si s'han prestat serveis com a personal docent universitari en menys de tres cursos anteriors al curs corresponent a la data de la convocatòria, la persona sol·licitant no ha de tenir cap resultat d'insuficient en l'avaluació de l'activitat docent.  
g) No estar afectat o afectada d'incompatibilitat, d'acord amb el que s'estableix en la Llei 53/1984, de 26 de desembre, d'incompatibilitats del personal al servei de les administracions públiques i altres normes de desenvolupament en matèria d'incompatibilitats.  
2.2. Requisits de caràcter específic  
Les persones sol·licitants hauran de reunir els requisits específics següents:  
a) Ocupar una plaça assistencial a l'hospital o centre de salut i en el servei o unitat indicats en la descripció de les places.  
b) Estar en possessió de la titulació superior específica que s'indica com a requisit en la descripció de les places que s'efectua a l'annex II.  
  
c) Estar en possessió dels requisits de caràcter específic que es detallen en l'annex II.  
2.3. Els requisits establits en aquesta base han de complir-se en el moment de finalització del termini de presentació de sol·licituds i mantenir-se fins al moment de la signatura del contracte.  
  
Tercera. Termini i forma de presentació de les sol·licituds  
3.1. El termini de presentació és de deu dies hàbils a comptar des de l'endemà de la publicació de la convocatòria en el Diari Oficial de la Generalitat Valenciana (DOGV).  
3.2. Les sol·licituds han de presentar-se exclusivament per mitjans electrònics, a través del procediment electrònic establit per la Universitat Jaume I: tauler d'anuncis oficial (TAO-UJI), convocatòries PDI.  
  
El tractament de la informació per mitjans electrònics té en compte el que s'estableix en la Llei orgànica 3/2018, de 5 de desembre, de protecció de dades personals i garantia dels drets digitals, i altres disposicions que siguen aplicables. Per a presentar la sol·licitud per via electrònica s'ha de tenir un certificat digital de signatura electrònica o el DNI electrònic.  
Quan s'utilitze l'opció Registrar compte amb nom d'usuari s'ha d'adjuntar una còpia del DNI. La sol·licitud s'ha d'omplir en línia per mitjà del registre electrònic de la Universitat Jaume I, mitjançant el TAO-UJI.  
3.3. La sol·licitud-currículum per a participar en el concurs ha d'estar correctament formalitzada d'acord amb el model que publica la Universitat i que s'inclou en la convocatòria. S'han d'annexar a la sol·licitud els documents acreditatius dels requisits establits per a participar en el concurs i dels mèrits al·legats.  
S'han d'annexar i numerar els documents acreditatius dels mèrits al·legats d'acord amb l'ordre i numeració de la relació de mèrits presentada en la sol·licitud-currículum. Els mèrits que no estiguen indicats en el currículum no seran avaluats.  
3.4. Organització dels arxius  
La documentació presentada en els apartats Requisits i Mèrits han de presentar-se en fitxers PDF, en el mateix ordre del barem.  
Per cada mòdul/apartat del barem s'ha d'adjuntar un únic fitxer PDF, que pot ser en format comprimit (zip, gzip…), no xifrat i sense contrasenya.  
3.5. Juntament amb la sol·licitud-currículum s'hi ha de presentar la documentació següent:  
- DNI o passaport en vigor.  
- Títol acadèmic o certificació supletòria provisional d'aquest, en els termes de l'article 14.2 del Reial decret 1002/2010, de 5 d'agost, sobre expedició de títols universitaris oficials.  
En el cas de títols estrangers, s'haurà d'adjuntar, si s'escau, la resolució de concessió de la homologació o de la declaració d'equivalència.  
  
- Certificat acreditatiu que la persona candidata es troba en actiu i que la plaça assistencial que ocupa correspon al Servei o unitat indicats en la descripció de les places.  
- Documentació acreditativa dels requisits exigits i mèrits al·legats.  
  
- Si s'han prestat serveis amb docència a l'UJI, certificat d'avaluació de l'activitat docent.  
- Justificant del pagament de les taxes, de la bonificació o de l'exempció del pagament.  
3.6. Les persones que opten a més d'un concurs han de presentar una sol·licitud per a cadascun dels concursos, acompanyada de la documentació complementària, i pagar les taxes que s'estableixen per a la participació en cada concurs.  
3.7. La Universitat pot requerir en qualsevol moment els originals dels documents presentats, si ho considera necessari.  
3.8. Els mèrits al·legats en el currículum que no es justifiquen documentalment no es tindran en compte en la resolució del concurs.  
3.9. Els documents acreditatius dels requisits presentats en un idioma diferent dels oficials de l'UJI es presentaran acompanyats de la traducció jurada a qualsevol de les llengües oficials de l'UJI.  
  
  
Quarta. Pagament  
4.1. La taxa que s'ha de pagar per a la participació en el concurs és de 30 euros. El pagament d'aquesta taxa s'ha d'efectuar amb targeta de crèdit o dèbit, per mitjà de l'enllaç previst en la corresponent convocatòria publicada en el TAO-UJI, en el moment en què es presente la sol·licitud.  
4.2. En cap cas el pagament de les taxes suposa la substitució del tràmit de presentació davant l'Administració dins del termini i en la forma oportunes.  
4.3. L'exclusió per no complir algun dels requisits de la convocatòria no comporta el dret de devolució de taxes.  
  
Cinquena. Bonificacions i exempcions  
5.1. Bonificacions  
Els membres de família nombrosa de categoria general o de família monoparental de categoria general tenen una bonificació del 50 %. El pagament d'aquesta taxa ha d'efectuar-se mitjançant targeta de crèdit o dèbit, a través de l'enllaç previst en la corresponent convocatòria publicada en el TAO-UJI, en el moment en què es presente la sol·licitud, per un import de 15 euros.  
5.2. Exempcions  
Estan exempts del pagament de la taxa:  
a) Els membres de família nombrosa de categoria especial o de família monoparental de categoria especial.  
b) Les víctimes d'actes de violència sobre la dona que acrediten aquesta condició a través de qualsevol dels mitjans de prova que preveu l'article 9 de la Llei 7/2012, de 23 de novembre, de la Generalitat Valenciana, integral contra la violència sobre la dona en l'àmbit de la Comunitat Valenciana.  
c) Les persones aspirants que acrediten un grau de discapacitat igual o superior al 33 %.  
d) Les persones aspirants en situació d'exclusió social acreditada per l'òrgan competent en matèria de benestar social de l'ajuntament de residència.  
Les persones a què fan referència els paràgrafs anteriors hauran de fer constar expressament el motiu de la bonificació o l'exempció en l'apartat corresponent de la sol·licitud, i hauran de presentar les certificacions corresponents que acrediten aquesta condició.  
  
Sisena. Comissions de selecció  
La composició de les comissions s'efectuarà d'acord amb la Instrucció 1/2024 del Vicerector d'Ordenació Acadèmica i Professorat per regular la constitució de les comissions de selecció de les places de personal docent i investigador de la Universitat Jaume I  
  
Setena. Publicació de llistes  
7.1. Llistes de persones admeses i excloses a les borses.  
En acabar el termini de presentació de sol·licituds, el Servei de Recursos Humans publicarà en el TAO-UJI la resolució provisional de persones admeses i una relació de persones excloses per a cadascun dels concursos convocats. En el cas que totes les persones estiguen admeses, aquesta resolució tindrà caràcter definitiu.  
En cas contrari, i en el mateix termini, el Vicerectorat d'Ordenació Acadèmica i Professorat publicarà, una resolució en la qual es declararà aprovada la llista provisional de persones admeses i excloses amb indicació, respecte a aquestes últimes, de la causa d'exclusió.  
En la mateixa resolució s'indicarà a les persones interessades que, si no esmenen la causa que va motivar l'exclusió en el termini improrrogable de deu dies, decauran en el seu dret de participar en el concurs. Finalitzat aquest termini, s'elevarà a definitiva la llista provisional amb les modificacions que procedisquen.  
Contra aquest acord es pot interposar un recurs de reposició davant el rector o rectora en el termini d'un mes.  
7.2. Aquestes resolucions es publicaran en el Tauler d'anuncis de la Universitat (TAO-UJI) dins de la convocatòria de la qual es tracte.  
  
Vuitena. Procediment de selecció  
8.1. El procés de selecció consisteix en la valoració dels mèrits avaluables de les persones aspirants, d'acord amb els criteris generals d'avaluació i els barems específics als que fa referència l'article 4 del Reglament dels concursos de selecció de professorat ajudant doctor, associat i substitut de la Universitat Jaume I de Castelló. A més, les comissions de selecció poden acordar de forma justificada avaluar les candidatures amb millor puntuació mitjançant una entrevista personal, presencial o a través dels mitjans de videoconferència oferts per la mateixa Universitat que permeten garantir la identitat i les intervencions de les persones participants. En l'acord de celebració de l'entrevista es farà públic el seu contingut. La puntuació màxima d'aquesta entrevista és de 20 punts, que se sumaran a la resta dels mèrits.  
  
Si les comissions de selecció ho estimen convenient, l'entrevista pot ser gravada. En aquest cas s'informarà les persones candidates que l'acte serà gravat i que qualsevol intervenció quedarà gravada.  
8.2. El barem genèric de professorat associat assistencial figura en l'annex III i si és el cas, l'específic de cada àrea de coneixement es troba en el següent enllaç barems específics.  
8.3. No poden ser valorats els mèrits específics que apareguen com a requisits en la convocatòria.  
  
Novena. Proposta de contractació.  
9.1. La comissió de selecció emetrà l'acta de proposta de contractació i la dirigirà al Rectorat o Vicerectorat en el qual delegue. A aquesta, s'adjuntarà la puntuació final i desglossada en cada apartat general i en cada subapartat de cadascuna de les persones valorades, segons els barems aplicats. L'aplicació dels coeficients correctors previstos en els barems ha d'estar explícitament motivada.  
9.2. La resolució de provisió de la plaça es farà pública en el TAO-UJI juntament amb la puntuació final de les candidatures per ordre de prelació, i s'exposarà fins que acabe el termini d'interposició de recurs. També s'enviarà un SMS a les persones que hagen facilitat un número de telèfon mòbil per informar-les que s'ha publicat el resultat final.  
  
9.3. La comissió de selecció pot declarar la plaça deserta.  
  
Desena. Formalització dels contractes.  
10.1. Les persones seleccionades per a la provisió de places han de manifestar, en el termini de dos dies hàbils a comptar des de l'endemà de la publicació de la resolució de la comissió de selecció en el TAO-UJI, l'acceptació del contracte que es puga derivar. Si la persona designada no compleix aquest termini o rebutja la plaça, es contractarà la següent candidatura per ordre de puntuació.  
Aquesta acceptació o renúncia es comunicarà per correu electrònic a jnylkqq@qrr.vf i es farà constar que accepta o renuncia a la plaça (codi de concurs) i el nom complet.  
10.2. En el cas d'acceptació, en els dos dies següents a la data d'acceptació, es presentarà la documentació necessària per a la signatura del contracte.  
10.3. El termini per la signatura dels contractes de la persona seleccionada s'ha de produir abans de 5 dies comptadors des de l'endemà de la recepció de la notificació de Recursos Humans. En cas de no produir-se aquesta signatura del contracte, la persona interessada perdrà el seu dret. En cap cas la persona designada pot iniciar les activitats docents sense haver signat el contracte.  
10.4. La signatura del contracte té caràcter personal i intransferible. El contracte es signa amb caràcter previ a la incorporació a les tasques docents i serà nul·la i sense efecte qualsevol actuació que contravinga l'anterior. La signatura es realitzarà per mitjans electrònics.  
10.5. La formalització del contracte de les persones seleccionades queda condicionada a la presentació per part d'aquestes i a la comprovació pel Servei de Recursos Humans-PDI de la total identitat entre els documents originals i les fotocòpies aportades en el procés selectiu relatius al compliment dels requisits.  
10.6. La persona proposada per ocupar la plaça ha d'aportar per a la signatura del contracte la documentació que trobarà en el següent enllaç: Contractació professorat  
a) DNI /NIE o passaport.  
b) Original i còpia del títol universitari, acompanyat de la credencial d'homologació, de la certificació d'equivalència o de l'acreditació del reconeixement professional, si escau.  
c) Còpia del permís de residència en els termes indicats en el requisit que figura a la base 2.1.b, si escau.  
d) Document d'afiliació a la Seguretat Social, MUFACE o MUGEJU, si escau.  
e) Dades del compte bancari per a la domiciliació de l'ingrés de nòmina segons el model següent: Domiciliació de nòmina.  
f) Acreditació del requisit del concurs de localització de l'activitat professional. La documentació indicada ha de ser de data posterior a la resolució del concurs i la més propera a la data de signatura del contracte.  
Onzena. Característiques dels contractes  
11.1. Tipus de contracte  
Els contractes del professorat associat assistencial seran laboral de caràcter temporal i dedicació a temps parcial.  
11.2. Règim del professorat assistencial de Ciències de la Salut  
D'acord amb l'article 4, base 13.2 del Reial decret 1558/1986, de 28 de juny, pel qual s'estableixen les bases generals del règim de concerts entre les universitats i les institucions sanitàries, el professorat associat assistencial de ciències de la salut ha de desenvolupar el conjunt de les seves activitats docents i assistencials en una mateixa jornada  
  
11.3. La dedicació horària del professorat asociat assistencial.  
- Fins a un màxim de tres hores setmanals exclusivament docents, si té encomanada aquesta activitat durant el període lectiu.  
- Fins a un màxim de tres hores setmanals de tutoria o assistència a l'alumnat durant el període lectiu.  
- La resta de les hores de la jornada setmanal legalment establerta es dedicaran a l'activitat assistencial, en la qual queden incloses les hores de docència pràctica; aquesta implica la responsabilitat directa del professorat en l'aprenentatge clínic de l'alumnat que li sigui assignat.  
11.4. Funcions.  
Les funcions assistencials del professorat de ciències de la salut de pràctiques clíniques són les següents:  
- Acollir l'estudiantat i organitzar l'activitat que desenvoluparà, sempre coordinat amb el professorat tutor de la Universitat.  
- Supervisar, orientar i controlar el desenvolupament de les pràctiques clíniques en una relació basada en el respecte mutu i el compromís amb l'aprenentatge.  
- Donar a conèixer a l'estudiantat el conjunt d'activitats i tècniques que habitualment es desenvolupen en la unitat.  
- Emetre els informes al professorat responsable de l'assignatura sobre l'alumnat que tutorici.  
- Qualsevol altra funció que determini la normativa i els convenis amb les institucions sanitàries.  
- La responsabilitat del professorat associat assistencial inclou la coordinació amb la resta de professionals amb qui estarà l'estudiantat i la col·laboració amb el personal docent de la Universitat en la planificació del procés d'aprenentatge en el seu àmbit, el seguiment i l'avaluació.  
  
11.5. Retribucions  
Les retribucions seran les que s'estableixen en el Decret 83/2023, de 2 de juny, del Govern valencià, pel qual es modifica el Decret 174/2002, de 15 d'octubre, del Govern valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, d'acord amb el nombre d'hores de dedicació del contracte.  
  
  
Dotzena. Reclamacions.  
El procediment de reclamació es regeix pel que s'estableix en l'article 21 del Reglament dels concursos de selecció de professorat ajudant doctor, associat i substitut de la Universitat Jaume I de Castelló.  
  
  
Tretzena. Protecció de dades personals  
13.1. En compliment del que es preveu en el Reglament general de protecció de dades UE 2016/679 i la Llei orgànica 3/2018, de 5 de desembre, de protecció de dades personals i garantia dels drets digitals, s'informa que el responsable del tractament de les dades tractades amb objecte d'aquesta convocatòria és la Universitat Jaume I de Castelló.  
  
13.2. La base legal per al tractament de les dades personals és la necessitat de gestionar el procediment de selecció de personal i provisió de llocs de treball de la present convocatòria.  
13.3. No estan previstes cessions o transferències internacionals de les dades personals tractats.  
13.4. La Universitat Jaume I informa sobre la possibilitat d'exercir els drets d'accés, de rectificació, de cancel·lació i, si escau, d'oposició, que preveuen els articles 12 a 18 de la Llei orgànica 3/2018, de 5 de desembre. Aquests drets s'exerciran, per escrit, davant la Secretaria General de la Universitat: sol·licitud genèrica.  
13.5. En cas de reclamació, l'autoritat competent és l'Agència Espanyola de Protecció de Dades.  
13.6. Les dades es conservaran en virtut de la legislació aplicable al present tractament.  
  
ANNEX III  
Criteris generals d'avaluació que han d'aplicar les comissions de selecció de professorat associat assistencial de Ciències de la Salut  
  
Per a la valoració de les candidatures en els concursos de selecció de professorat associat assistencial de Ciències de la Salut, els departaments poden aprovar barems específics per a cadascuna de les àrees de coneixement que, en tot cas, han d'estar d'acord amb els següents criteris generals:  
  
Barem per al professorat associat assistencial de Ciències de la Salut  
  
A) Tasca assistencial fins a 35 punts  
B) Expedient fins a 20 punts  
 Expedient acadèmic, altres títols universitaris (diplomatura, llicenciatura, grau, màster, postgrau). Beques FPI i homologades, i estades en altres universitats o centres d'investigació estrangers fins a 5 punts  
 Estudis de tercer cicle (expedient de tercer cicle, treball de recerca, DEA) fins a 5 punts  
 Títol de doctorat fins a 10 punts  
C) Investigació fins a 20 punts  
 Articles, llibres, capítols de llibre, comunicacions en congressos, participació projectes d'investigació   
D) Docència universitària fins a 10 punts  
 Inclou la docència com a col·laborador o col·laboradora docent de pràctiques clíniques que ha d'estar certificada pel departament corresponent  
(Inclou la valoració de la qualitat de l'ensenyament de la universitat d'origen)   
E) Coneixements de valencià fins a 5 punts  
 Acreditació oficial   
F) Coneixements d'anglès fins a 5 punts  
 Acreditació oficial   
G) Altres mèrits fins a 5 punts  
 Acreditació per a la figura de professorat ajudant doctor o professorat contractat doctor, coneixements d'altres llengües d'interès científic, premis, distincions honorífiques, activitat professional extrauniversitària, informàtica, innovació educativa, etc.   
H) Mèrit preferent  
Acreditació per a les figures dels cossos docents universitaris fins a 10 punts  
  
  
Coeficients correctors: s'aplicarà el coeficient corrector segons la relació al perfil de la plaça. Queden exclosos d'aquesta aplicació els apartats E, F i G. La determinació del coeficient corrector ha d'efectuar-se ponderant l'adequació al perfil de la plaça de cadascun dels apartats de mèrits afectats i de manera justificada.  
Regularització de puntuacions: quan una candidatura, en sumar la puntuació corresponent als mèrits particulars dels apartats d'investigació i docència universitària, supere el límit màxim establit per a aquest apartat, es reduirà proporcionalment la puntuació atorgada a la resta de persones que participen dins d'aquest apartat general, de manera que a qui obtinga la màxima puntuació li corresponga el límit superior. Aquestes regularitzacions de puntuacions, en cap cas, s'aplicaran dins dels subapartats d'un apartat general.  
  
Baremació de llengües: la baremació de mèrits en valencià, en anglès i en altres llengües es farà tenint en compte les taules d'equivalència de llengües aprovades a la Universitat Jaume I i publicades pel Servei de Llengües i Terminologia.